Gestorwe polisiebeamptes herdenkDie SAPD se jaarlikse Nasionale Herdenkingsdag-verrigtinge by die Uniegebou in Pretoria. Foto: SAPD Die presidensie het in ŉ verklaring gesê adjunk-president Cyril Ramaphosa sal namens pres. Jacob Zuma by die geleentheid optree. “Nasionale Herdenkingsdag word gehou ter ere van al die lede van die SAPD wat aan diens gesterf het om te verseker Suid-Afrikaners is veilig en voel veilig. Vanjaar herdenk ons die lewens van die polisiebeamptes wat tussen 1 April 2015 en 31 Maart 2016 gesterf het,” het die presidensie gesê. Intussen het die DA Sondag in ŉ verklaring gesê 40 polisiebeamptes het in die afgelope finansiële jaar in die uitvoering van hul pligte gesterf. In die 2014/15 finansiële jaar is 73 polisiebeamptes aan diens dood. Bobby Stevenson, die Oos-Kaapse skadu-LUR vir veiligheid en sekuriteit, het gesê een polisiebeampte se dood is een te veel. “Polisiebeamptes is ons voorste linie teen kriminele elemente. Die DA waardeer die opoffering van duisende polisiebeamptes wat daagliks hul lewens op die spel plaas om ons gemeenskappe te dien,” het Stevenson gesê. “Veilige gemeenskappe is sterk gemeenskappe en sonder ŉ gemotiveerde polisiediens met die nodige hulpbronne, sal ons nooit die stryd teen misdaad wen nie.” Volg eNCA se regstreekse beeldsending van die verrigtinge hier.